
לכבוד:

הנדון: בקשה לפי חוק חופש המידע, התשנ"ח- 1998

במענה לפנייתך שבסימוכין, למשרד העבודה, הרווחה והשירותים החברתיים (להלן: "המשרד") בהתאם לחוק חופש המידע תשנ"ח-1998, (להלן: "החוק").
להלן התייחסות הגורם המקצועי לפנייתך-
1) הממונה על זכויות עובדים זרים בעבודה (להלן: "הממונה") היא יחידה במשרד העבודה, הרווחה והשירותים החברתיים הפועלת מוכח חוק עובדים זרים, התשנ"א – 1991 (להלן: "החוק") ואמונה על שמירת זכויותיהם בעבודה של עובדים זרים המועסקים במדינת ישראל לצד פעילותן של יחידות ממשלתיות אחרות, כגון אגף האכיפה והתביעה הפלילית של זרוע העבודה והיחידות הרלוונטיות ברשות האוכלוסין וההגירה.
2) במסגרת תפקידה, מוסמכת הממונה לבדוק מקרים בהם עולה חשד לפגיעה בזכויותיהם של עובדים זרים בעבודה, בעיקר בפן האזרחי. כך למשל מוסמכת הממונה לברר תלונות שהוגשו על ידי עובדים זרים או בשמם, ועניינן פגיעה בזכויותיהם בעבודה, וזאת בין היתר על ידי שליחת דרישה למעסיקו של העובד הזר לקבלת נתונים אודות העסקתו של העובד, הגשת תובענות אזרחיות נגד מעסיקים אשר הפרו את זכויותיהם של עובדים זרים וכיוצא באלה.
3) בהתאם לחוק, סמכויות הממונה הן לפעולה בארבעה מישורים עיקריים:
1. במישור ההסברה – טיפוח תודעה ציבורית לעניינים שבתחומי תפקיד הממונה.
2. במישור ההסדרה – שיתוף פעולה עם גורמים בתוך הממשלה ומחוצה לה, ובכלל זה עם מעסיקים ועובדים.
3. טיפול בתלונות.
4. הליכים משפטיים – תחום עיסוק זה, המתמקד בסמכויות אכיפה אזרחיות בלבד (להבדיל מאלו של האכיפה המנהלית והפלילית), במישור האחד – מדובר בהתערבות של הממונה בהליכים משפטיים, שלא הוא יזם, המתנהלים בעניינים שבתחום תפקידיו של הממונה. במישור השני – מדובר בתביעות אותם יוזם הממונה בעצמו.
4) מנהלת היחידה, עו"ד שירי לב-רן לביא מונתה לתפקיד הממונה ביוני 2018, כאשר עד המחצית הראשונה של אותה השנה מולא התפקיד על ידי עו"ד מיחידה אחרת במשרד בנוסף על תפקידה והעניקה סיוע בעניינים דחופים בלבד. 
5) מאז כניסתה של הממונה לתפקיד, הושם דגש על בניית היחידה, גיוס עובדים, בניית מערכות נתונים ותשתית לקבלת פניות וטיפול בהן, עריכת פגישות עם בעלי העניין מכל המגזרים לרבות משרדי הממשלה הרלוונטיים, ארגוני עובדים ומעסיקים, עמותות וכיו"ב. כמו כן נערכו עד כה 4 ימי עיון שמטרתם להעמיק ידע בנושא ולחזק קשרים ושיתוף פעולה. לצד זאת, ועל מנת להרחיב ככל הניתן את הנגישות של עובדים ליחידה, נפתח דף פייסבוק ליחידה אשר מנוהל על ידנו, טופלו מעל לכ- 2000 פניות, פורסמו הנחיות שונות וגובשו חוות דעת משפטיות על מנת ליישב מחלוקות שכיחות בין עובדים זרים למעסיקים.
6) חוות הדעת בשל היחידה הממונה על זכויות עובדים זרים בעבודה משרתת מגוון של גורמים בזירה הפוליטית, המשפטית והחברתית בבואם לקבל החלטות תקדימיות בתחום זכויות העובדים הזרים בעבודה. במהלך שנת 2019 ניסחה היחידה והפיצה חוות דעת משפטיות בנושאים שונים. חוות הדעת נכתבו כמענה לסוגיות עקרוניות ופרטניות הנוגעות לתחומי פעילותה של הממונה. חוות הדעת מוסיפות להתפרסם באתר האינטרנט של משרד העבודה, הרווחה והשירותים החברתיים ומיועדות לשימוש הציבור הרחב. לדוגמא, בשנת 2019, התפרסמה חוות דעת הממונה בנושא תשלום לעובד זר בגין יום בחירות, וכמו כן הוכנה והופצה אגרת למעסיק בסיעוד בנושא העסקת עובדים זרים בסיעוד ביתי, וזאת מתוך מטרה להנגיש מידע למעסיקים ובכך לקדם את ההכרה בזכויות העובדים ואת מיצוין (מצ"ב).
7) בנוגע לפעילות בשנת 2020, מצ"ב מצגת המתייחסת לעיקר הפעילות בשנה זו. נציין כי במהלך שנה זה טיפלנו ביותר מ- 1300 פניות, הגדלנו באופן משמעותי את כמות הפניות ממועסקים, ערכנו פגישות עם נציגי שגרירויות, לקחנו חלק במשא ומתן בחתימה על הסכמים בילטרליים, הפצנו פרסומים מעודכנים ומונגשים בנושא הקורונה ופורסמו עד עתה 3 חוות דעת משפטיות בנושאים הבאים : העברת תשלומי קרן השתלמות לקרן הפיקדון – עובדי בניין, חובת הפרשות לפיקדון לעובדות זרות בחופשת לידה, תשלום בגין עבודה בימי חג לעובדים ולעובדות בסיעוד, וחוות דעת בדבר תשלום הוצאות נסיעה לעובדים בסיעוד ביתי על ידי חברות סיעוד. כמו כן, בימים אלו צפויה להתפרסם עמדת הממונה ביחס לעבודה בימי חג של עובדים בחקלאות.
8) [bookmark: _GoBack]בהתאם לסעיף 6ה(ב) לחוק אנו צפויות להגיש דו"ח שנתי עליו אנו שוקדות בימים אלה. בהמשך, תוכלי לבקשו ונשמח להעביר אלייך העתק ממנו.

